ToekomsVenster: Jesus is Here oor die Sabbat | Maroela Media
ToekomsVenster: Jesus is Here oor die Sabbat
Foto: Amaury Gutierrez/Unsplash.com
Hy sê vir hulle: "Het julle nog nooit gelees wat Dawid gedoen het toe hy en sy manne nie kos gehad het nie en honger gekry het? Hy het in die tyd van die hoëpriester Abjatar in die huis van God ingegaan en van die offerbrood geëet, wat niemand anders as die priesters mag geëet het nie, en ook vir sy manne daarvan gegee." – Markus 2:25-26
Dis dieselfde scenario as in die voorafgaande gedeelte wat homself hier herhaal, nie waar nie? Daar het dit gegaan oor vas, nou gaan dit oor die pluk van koringare op die Sabbat. Ai, die verleiding en verduistering van ons gemoed.
Watter vreugde kan daar wees in die nakom van allerlei wette en voorskrifte? Waar pas genade in? Waar is God se barmhartigheid en liefde in hierdie sake te bespeur?
Eerder honger en aan wette gehoorsaam wees.
Is dit wat 'n lewe in volheid beteken?
Is dit hoe die Verbondsgod seën en voorsien?
Die mens in diens van wette en reëls of wette en reëls (riglyne) in diens van mense?
Dit was nog altyd die uitdaging. Dis asof die mens vryheid nie kan hanteer nie. Paulus in Galasiërs vra juis hoe dit is dat mense wat in vryheid begin het kortpad kies na gebondenheid.
Geniet jy jou verhouding met die lewende Here of is dit soos oortollige gewig wat jy met jou moet saamdra?
Miskien verstaan jy die Evangelie verkeerd.
Die Sabbatdag, nuwe Testamenties, Sondag, staan in diens van mense.
Die karakter daarvan is anders as ander dae anders sou dit tog nie uitgesonder word nie.
Na God se skeppingshandelinge voltooi het neem Hy 'n rusdag, 'n afdag, 'n "tot verhaal kom" dag.
God het hierdie ritme bepaal.
"Ses dae sal jy aarbei en al jou werk doen en die sewende dag sal jy rus, ook ander mense rondom jou".
Sondag is vir die mens en nie andersom nie. Die Nuwe Testament stel vir ons 'n voorbeeld van wat mense op hierdie dag gedoen het.
Hulle het dit in besonder gebruik om aandag te gee aan hul verhouding met die Here en met mekaar as geloofsvennote.
Sê jy ook dat jy die Here net so goed kan dien by die viswaters, krieketstadion of gholfbaan? Sonder om weer in die strik van voorskriftelikheid te verval wil ek vra watter openbaringe van God jy al daar ontvang het?
Het die elemente van 'n Sondag erediens ook daar tot hul reg gekom?
Skriflesing, gebed, verootmoediging, lof en aanbidding … dis dinge wat mense wat die Here ken en liefhet gedoen het en steeds doen op daardie dag.
Hoe rig jy jou Sondae in?
As ons weer luister na die gelese gedeelte kan jy miskien jouself afvra in watter mate God se rusdag in jou lewe tot sy reg kom. `
Gedagte vir die dag: Vertroetel jou siel
Dankie Jannie, goed uiteengesit. Dan kry jy ook diesulkes wat die erediens "formaliteit" gou gou gaan aframmel (gedagtes natuurlik elders), sodat hulle inkopiesentrums ens toe kan gaan. En dis nou waar die "ook ander mense rondom jou" ter sprake kom. Watter liefde betoon jy hulle as jy hulle weerhou daarvan om erediens by te woon en met die dinge van die Here besig te hou!!
Van wat ek verstaan is die Joodse Sabbat van Vrydag sonsondergang tot Saterdag sonsondegang, terwyl die Westerse Christene dit op 'n Sondag herdenk.